
A. ÚVOD

1. Vojenská stratégia nadväzuje na Obrannú stratégiu Slovenskej republiky, pričom reflektuje  strategický kontext obrany štátu, politicko-vojenské závery z hodnotenia bezpečnostného prostredia a strategickú adaptáciu obrany štátu s dôrazom na výstavbu ozbrojených síl Slovenskej republiky. Zároveň zohľadňuje Bezpečnostnú stratégiu Slovenskej republiky z hľadiska komplexného hodnotenia bezpečnostného prostredia a účasti ozbrojených síl Slovenskej republiky na realizácii bezpečnostnej politiky Slovenskej republiky. 
2. Vojenská stratégia Slovenskej republiky špecifikuje vojenské strategické ciele a úlohy ozbrojených síl Slovenskej republiky pre rozvoj spôsobilostí a kapacít ozbrojených síl Slovenskej republiky potrebných pre zaručovanie obrany Slovenskej republiky a plnenie jej medzinárodných záväzkov voči Organizácii Severoatlantickej zmluvy (ďalej len „NATO“)a Európskej únie (ďalej len „EÚ“). 
3. Vojenská stratégia formuluje požiadavku na spôsobilosti a zloženie ozbrojených síl Slovenskej republiky, ktoré sú potrebné pre dosiahnutie strategických cieľov prostredníctvom prípravy ozbrojených síl Slovenskej republiky a rozvoja ich spôsobilostí v súlade so štandardmi interoperability NATO.
4. Vojenská stratégia Slovenskej republiky definuje základné princípy dlhodobého a zdrojovo dosiahnuteľného rozvoja spôsobilostí ozbrojených síl Slovenskej republiky. Časové a vecné parametre pokračovania transformácie mierovej organizačnej štruktúry ozbrojených síl Slovenskej republiky budú predmetom Dlhodobého plánu rozvoja obrany s dôrazom na výstavbu a rozvoj ozbrojených síl Slovenskej republiky s výhľadom do roku 2030.
B. BEZPEČNOSTNÉ PROSTREDIE
5. Bezpečnostné prostredie Slovenskej republiky bude dlhodobo ovplyvňované globálnymi bezpečnostnými hrozbami vojenského a nevojenského, symetrického a asymetrického charakteru, ako sú najmä:
a. hrozba medzištátneho vojenského konfliktu vo východnej Európe aj s potenciálnym ohrozením jedného, alebo viacerých členských štátov NATO,
b. terorizmus a organizovaný nadnárodný terorizmus,
c. kybernetické útoky, 
d. informačno-psychologické pôsobenie na obyvateľstvo a hybridný spôsob vedenia bojových činností,
e. použitie zbraní hromadného ničenia, 
f. nelegálne zmocnenia sa a šírenie zbraní hromadného ničenia, ich nosičov a technológií ich výroby,
g. vznik asymetrických konfliktov (lokálnych alebo regionálnych konfliktov vojenského a nevojenského charakteru),
h. organizovaný transnacionálny zločin v spojení s nelegálnym obchodom so zbraňami a vojenským materiálom, výrobou a predajom drog a aktívnou účasťou na nelegálnej migrácii,
i. nárast náboženského, ľavicového a pravicového extrémizmu,
j. nekontrolovateľná migrácia,
k. prehlbovanie rozdielov medzi chudobnými a bohatými štátmi a obmedzenia prístupu k nerastnému bohatstvu, vode a ekonomickým produktom,
l. zmenšujúce sa strategické surovinové a potravinové zdroje,
m. pokračovanie krízy, resp. nestability finančného, prípadne menového a hospodárskeho systému,
n. pokračujúce klimatické zmeny a z toho vyplývajúci nárast vzniku živelných pohrôm a katastrof.
C. OPERAČNÉ PROSTREDIE ČINNOSTI OZBROJENÝCH SÍL SLOVENSKEJ REPUBLIKY
6. Operačné prostredie činnosti ozbrojených síl Slovenskej republiky bude diferencované z hľadiska geografických, klimatických, politických, hospodárskych a kultúrnych  faktorov. Bude sa vyznačovať rýchlym a intenzívnym vedením bojovej činnosti, vysokou manévrovateľnosťou bojujúcich síl, používaním tradičných spôsobilostí pozemných síl, vzdušných síl a síl pre špeciálne operácie s dôrazom na ich integrované a súbežné nasadenie, vedením kybernetického a elektronického boja a prítomnosťou vyspelých technológií vrátane prostriedkov na zamedzenie prístupu alebo odopretie priestoru, bezpilotných prostriedkov, vysoko presnej munície a ďalších technológií. Ozbrojené sily Slovenskej republiky môžu byť nasadené aj v operačnom priestore, v ktorom nebude jasné oddelenie bojovej línie od zázemia a zreteľný rozdiel medzi ozbrojenými zložkami protivníka a civilným obyvateľstvom. 
7. Komplexnosť dynamicky sa rozvíjajúcich faktorov bezpečnostného a operačného prostredia prináša okrem hrozieb v podobe konvenčného ozbrojeného konfliktu, medzinárodného terorizmu alebo šírenia zbraní hromadného ničenia, aj nové hrozby. Čoraz viac naliehavými sa stávajú otázky informačno-psychologického pôsobenia, energetickej bezpečnosti, ohrozenia v kybernetickom priestore, asymetrické ohrozenia, klimatické zmeny, demografické zmeny, či fragmentácia a úpadok zlyhávajúcich štátov.
8. Negatíva, ktoré so sebou prináša globalizácia sa vyvíjajú do nestabilných situácií s priamymi, či nepriamymi implikáciami na bezpečnostné záujmy štátov. V hľadaní účinných spôsobov, ako tieto nestabilné situácie zvládať sa čoraz viac dostávajú do popredia komplexné riešenia v rámci širokej medzinárodnej civilnej aj vojenskej spolupráce. Uplatňovanie takýchto prístupov vytvára predpoklady na získavanie synergických účinkov, čím umožňuje dosiahnuť väčšiu úroveň bezpečnosti, ako by mohla väčšina štátov získať individuálne. Výsledkom toho je potreba rozvoja interoperabilných vojenských spôsobilostí, ktoré spĺňajú kvalitatívne a kvantitatívne požiadavky pre použitie v mnohonárodnej spoločnej operácii. 
9. Pôsobenie ozbrojených síl Slovenskej republiky môže byť zamerané voči protivníkovi používajúcemu regulárny spôsob boja alebo kombináciu regulárneho, neregulárneho a hybridného  spôsobu boja v rôznych štádiách konfliktu na otvorenom území, v mestských aglomeráciách, ale aj v kybernetickom priestore. Ozbrojené sily Slovenskej republiky môžu čeliť protivníkovi, ktorý používa výlučne neregulárny spôsob boja (dlhodobá povstalecká činnosť), a to prevažne v urbanizovanom prostredí.
10. Pri obrane Slovenskej republiky pred vojenským ohrozením budú vytvorené podmienky na strategickú, operačnú i taktickú výhodu najmä na rýchle operačné rozvinutie a efektívne pôsobenie ozbrojených síl Slovenskej republiky. Počas vedenia obranných operácií na území Slovenskej republiky bude zabezpečená všestranná podpora ozbrojených síl Slovenskej republiky ďalšími zložkami systému obrany štátu vrátane mobilizácie ľudských a materiálových kapacít štátu a bude zabezpečená podpora hostiteľskou krajinou pre spojenecké sily v prípade ich poskytnutia na obranu Slovenskej republiky. Bude  zabezpečená nepretržitá a neprerušovaná dodávka tovarov a služieb pre potreby ozbrojených síl Slovenskej republiky.
11. V kontexte rastúcej regionálnej nestability generujúcej zvýšené ohrozenie členských štátov NATO bude za prioritný operačný priestor budúceho nasadenia ozbrojených síl Slovenskej republiky mimo územia Slovenskej republiky považované územie týchto štátov v rámci ich kolektívnej obrany. 
12. Analýza stavu spôsobilostí ozbrojených síl Slovenskej republiky poukazuje na kvalitatívne zaostávanie taktických jednotiek ozbrojených síl Slovenskej republiky za spojencami. Hlavnými dôvodmi je technologická a technická zastaranosť bojovej techniky a techniky bojového zabezpečenia, ktorá nespĺňa požiadavky moderného bojiska, nedostatočnej palebnej sily a balistickej ochrany, ako aj nedostatočného vybavenia,  kompatibility s modernými zbraňovými systémami. Nedostatočná je úroveň zásob ozbrojených síl Slovenskej republiky a pripravenosti ich záloh. Tento stav výrazne obmedzuje schopnosti ozbrojených síl Slovenskej republiky plniť stanovené úlohy a znižuje obranyschopnosť štátu.
13. Ozbrojené sily Slovenskej republiky, v reflexii na operačné prostredie ich činnosti, budú napĺňať politicko-vojenskú ambíciu Slovenskej republiky vymedzenú v Obrannej stratégii Slovenskej republiky, v čom ich podporujú Vojenská polícia a Vojenské spravodajstvo v rozsahu svojej pôsobnosti a v súlade s požiadavkami ozbrojených síl Slovenskej republiky.
D. STRATEGICKÉ CIELE OZBROJENÝCH SÍL SLOVENSKEJ REPUBLIKY  
14. Pri napĺňaní svojej primárnej zodpovednosti za vlastnú obranu a zodpovednosti za plnenie svojich medzinárodných záväzkov bude Slovenská republika pokračovať v skvalitňovaní bojového potenciálu, operačnej pripravenosti a akcieschopnosti ozbrojených síl Slovenskej republiky. Slovenská republika zvýši pripravenosť ozbrojených síl Slovenskej republiky na plnenie ich úloh, vrátane komplexnej pripravenosti na mobilizáciu a operačné použitie. 
15. V súlade s politicko-vojenskými závermi hodnotenia bezpečnostného prostredia v Obrannej stratégii Slovenskej republiky, podľa ktorých sa ozbrojený útok proti Slovenskej republike nedá vylúčiť, musia mať ozbrojené sily Slovenskej republiky kapacity a spôsobilosti na zaručovanie obrany Slovenskej republiky, na poskytnutie pomoci členskému štátu NATO pri ozbrojenom útoku a na pomoc a podporu členskému štátu EÚ v prípade, ak sa členský štát stane obeťou ozbrojenej agresie na svojom území. 
16. Pre posilnenie kolektívnej obrany v rámci NATO a schopnosti reagovať na nové hrozby a výzvy mimo územia jej členských štátov sa posilnia kapacity ozbrojených síl Slovenskej republiky vrátane kapacít a spôsobilostí na poskytovanie podpory hostiteľskej krajiny, príspevkov ozbrojených síl Slovenskej republiky do Síl rýchlej reakcie NATO (NATO Response Force), do veliteľstiev NATO a štruktúr síl NATO (NATO Force Structures) a ich pripravenosť plniť ďalšie opatrenia v rámci NATO, ktoré Slovenská republika  aktívne podporí. 
17. Pre zachovanie dôveryhodnosti, kredibility a zodpovednosti Slovenskej republiky a ozbrojených síl Slovenskej republiky voči NATO a EÚ budú kapacity a spôsobilosti ozbrojených síl Slovenskej republiky rozvíjané tak, aby umožňovali plniť medzinárodné  záväzky Slovenskej republiky voči týmto organizáciám bez obmedzení v interoperabilite.
18. V rámci implementácie Spoločnej bezpečnostnej a obrannej politiky EÚ budú ozbrojené sily Slovenskej republiky predovšetkým schopné posilniť úsilie v poskytovaní príspevkov do Bojových skupín EÚ (European Union Battle-Group) a spolupracovať so zahraničnými ozbrojenými silami v rámci združovania, zdieľania a vytvárania vojenských kapacít a spôsobilostí v súlade so zmluvným rámcom EÚ.
19. Ozbrojené sily Slovenskej republiky budú zabezpečovať kapacity a spôsobilosti do operácií mimo územia Slovenskej republiky pod vedením Organizácie spojených národov (ďalej len „OSN“), NATO, EÚ a Organizácie pre spoluprácu a bezpečnosť v Európe (ďalej len „OBSE“), na podporu mieru, bezpečnosti a stability alebo na účely poskytnutia humanitárnej pomoci v súlade s rozhodnutiami ústavných orgánov Slovenskej republiky.
20. Kapacity a spôsobilosti ozbrojených síl Slovenskej republiky sa budú využívať aj v rámci bilaterálnej a multilaterálnej vojenskej spolupráce s inými štátmi vrátane príspevkov ozbrojených síl Slovenskej republiky do regionálnych iniciatív s dôrazom na spoluprácu s krajinami Vyšehradskej štvorky.
21. Ozbrojené sily Slovenskej republiky budú pripravené, v nadväznosti na príslušné rozhodnutia v súlade s právnym poriadkom Slovenskej republiky, poskytnúť kapacity a spôsobilosti aj pri nevojenských ohrozeniach vrátane pripravenosti na obranu určených prostriedkov SR v kybernetickom priestore.
E. ÚLOHY OZBROJENÝCH SÍL SLOVENSKEJ REPUBLIKY  
22. Hlavnou úlohou ozbrojených síl je zaručovanie obrany Slovenskej republiky, poskytnutie pomoci zmluvnej strane Severoatlantickej zmluvy v prípade ozbrojeného útoku a poskytnutie pomoci a podpory zmluvnej strane Zmluvy o EÚ a Zmluvy o fungovaní EÚ v prípade ozbrojenej agresie. Ozbrojené sily plnia na území Slovenskej republiky a mimo jej územia aj ďalšie úlohy.
23. V stave bezpečnosti bude hlavné úsilie ozbrojených síl Slovenskej republiky zamerané na ich pripravenosť rýchlo a účinne reagovať na akúkoľvek zmenu bezpečnostnej situácie, ktorá môže ohroziť, zvrchovanosť, územnú celistvosť a nedotknuteľnosť hraníc Slovenskej republiky, životy, zdravie a majetku jej obyvateľov. V stave bezpečnosti plnia ozbrojené sily Slovenskej republiky najmä tieto úlohy:
a. Udržiavajú nepretržitý prehľad o situácii, zabezpečujú nepretržité zhromažďovanie a spracovanie informácií a adaptabilný mierový systém velenia a riadenia so stabilným a bezpečným prenosom utajovaných a neutajovaných informácií na všetkých stupňoch velenia a riadenia.
b. Udržiavajú funkčný systém uvádzania veliteľstiev a útvarov do pohotovosti a do bojovej pohotovosti a pripravenosť na mobilizáciu.  
c. Zabezpečujú nepretržitú ochranu vzdušného priestoru Slovenskej republiky v rámci integrovaného systému protivzdušnej a protiraketovej obrany NATO a v národnej zodpovednosti v rámci Pohotovostného systému vzdušných síl ozbrojených síl Slovenskej republiky.
d. Nepretržite udržiavajú určené mierové veliteľstvá a útvary vo vysokom stupni pripravenosti na operačné použitie, udržiavajú predpísanú mobilizačnú pripravenosť rozvinovaných veliteľstiev a útvarov.
e. Nepretržite udržiavajú predpísanú pripravenosť príspevkov deklarovaných do Síl rýchlej reakcie NATO (NRF), do Bojovej skupiny EÚ, do posilnenej vojenskej prítomnosti NATO na území jeho členských štátov a do regionálnych iniciatív.
f. Nepretržite udržiavajú predpísaný vojenský personál vo veliteľských štruktúrach  (resp. v agentúrach a iných organizáciách) NATO a EÚ. 
g. Nepretržite udržiavajú deklarované spôsobilosti na podporu hostiteľskej krajiny spojeneckým silám rozmiestneným na území Slovenskej republiky prípadne na podporu ich presunu územím Slovenskej republiky. 
h. Nepretržite udržiavajú predpísané logistické kapacity a zásoby (najmä vody, potravín, zdravotníckeho materiálu, zdrojov el. energie, náhradných dielcov, munície, pohonných hmôt).
i. Nepretržite udržiavajú schopnosť poskytnúť kapacity a spôsobilosti pri mimoriadnej udalosti a nevojenských krízových situáciách a pri vyčlenení na plnenie niektorých asistenčných úloh Policajného zboru Slovenskej republiky.  
j. Uchovávajú a popularizujú vojenské tradície Slovenskej republiky a plnia úlohy v oblasti prípravy obyvateľstva na obranu štátu. 
24. Pri bezprostrednej hrozbe narušenia zvrchovanosti, územnej celistvosti a nedotknuteľnosti hraníc Slovenskej republiky alebo jej spojencov akoukoľvek cudzou mocou bude hlavné úsilie ozbrojených síl Slovenskej republiky zamerané na nepretržité plnenie úloh vrátane udržania kontinuity činnosti veliteľstiev, útvarov a zariadení ozbrojených síl Slovenskej republiky. V súlade s rozhodnutím príslušných orgánov ozbrojené sily Slovenskej republiky realizujú primerané opatrenia na efektívne odstrašenie potenciálneho agresora a na demonštráciu odhodlania zaručiť obranu štátu. Ozbrojené sily Slovenskej republiky plnia aj tieto úlohy:
a. Posilnenie kapacít na zhromažďovanie, spracovanie a distribúciu informácií. 
b. Zvýšenie ochrany a podpora obrany prvkov mierového systému velenia a riadenia a nepretržité udržiavanie jeho funkčnosti v sťažených podmienkach a v nestabilnom informačnom prostredí negatívne ovplyvnenom najmä aktivitami protivníka v kybernetickom priestore.
c. Zvýšenie úrovne ochrany vzdušného priestoru Slovenskej republiky v rámci integrovaného systému protivzdušnej a protiraketovej obrany NATO prípadne v rámci Pohotovostného systému vzdušných síl ozbrojených síl Slovenskej republiky.
d. Zvýšenie pohotovosti vybraných príspevkov ozbrojených síl Slovenskej republiky deklarovaných do Síl rýchlej reakcie NATO (NRF), resp. do Bojovej skupiny EÚ (EUBG).
e. Zvýšenie dostupnosti spôsobilostí na podporu hostiteľskej krajiny spojeneckým silám rozmiestneným na území Slovenskej republiky prípadne na podporu ich presunu územím Slovenskej republiky. 
f. Zvýšenie dostupnosti logistických kapacít a zásob (najmä vody, potravín, zdravotníckeho materiálu, zdrojov el. energie, náhradných dielcov, munície, pohonných hmôt).
g. Zvýšenie pripravenosti na prijatie osôb a vecných prostriedkov v rámci mobilizácie ozbrojených síl a na prevzatie dodávok tovarov a služieb poskytovaných v rámci podpory obrany štátu. 
25. V prípade ozbrojeného útoku proti Slovenskej republike alebo jej spojencov bude hlavné úsilie ozbrojených síl Slovenskej republiky zamerané na obnovu mieru, zvrchovanosti, územnej celistvosti a nedotknuteľnosti hraníc Slovenskej republiky a na naplnenie záväzkov v rámci kolektívnej obrany NATO, resp. v rámci pomoci a podpory členských štátov EÚ. Použitie ozbrojených síl Slovenskej republiky na obranu štátu musí byť v súlade s politickým, diplomatickým a ekonomickým úsilím Slovenskej republiky na ukončenie ozbrojeného útoku, resp. na prijatie rozhodnutia spojencov v NATO o kolektívnej obrane Slovenskej republiky (aktivácii článku 5 Severoatlantickej zmluvy), resp. o pomoci a podpore členských štátov EÚ (aktivácii článku 42, odseku 7 Zmluvy o Európskej únii a Zmluvy o fungovaní EÚ) vrátane rozmiestnenia spojeneckých síl na území Slovenskej republiky. Ozbrojené sily Slovenskej republiky budú plniť úlohy v súlade s právnym poriadkom Slovenskej republiky podľa rozhodnutí vlády Slovenskej republiky o ich použití v čase vojny. Na základe rozhodnutia príslušných orgánov Slovenskej republiky môžu ozbrojené sily Slovenskej republiky plniť aj úlohy zamerané na:
a. Ochranu a obranu štátnej hranice, vzdušného priestoru a objektov osobitnej dôležitosti a ďalších dôležitých objektov Slovenskej republiky a jej spojencov.
b. Elimináciu činnosti protivníka pôsobiaceho na území Slovenskej republiky a v národnom kybernetickom priestore.
c. Reguláciu masívneho pohybu osôb a na podporu orgánov verejnej moci pri udržiavaní verejného poriadku na území Slovenskej republiky.
d. Príjem vojakov na výkon mimoriadnej služby a mobilizačné rozvinutie ozbrojených síl Slovenskej republiky.
e. Nasadenie príspevkov Slovenskej republiky do operácie kolektívnej obrany v prípade aktivácie Síl rýchlej reakcie NATO (NRF), resp. do Bojovej skupiny EÚ (EUBG).
f. Prijatie, rozmiestnenie a podporu spojeneckých síl na území Slovenskej republiky pri kolektívnej obrane.
F. SPÔSOBILOSTI A ZLOŽENIE SÍL
26. Ozbrojené sily Slovenskej republiky budú rozvíjať spektrum vojenských spôsobilostí, ktoré sú nevyhnutné pre napĺňanie vojenských strategických cieľov a úloh ozbrojených síl Slovenskej republiky. Súbor týchto požiadaviek na spôsobilosti bude tvoriť základný model ozbrojených síl Slovenskej republiky. Na základe dlhodobej predikcie ekonomických ukazovateľov rezortu obrany bude vypracovaný ekonomicky odôvodnený model dosiahnuteľných síl, ktorý sa bude implementovať v rámci transformácie mierovej štruktúry ozbrojených síl Slovenskej republiky. Rozdiel medzi základným modelom a mierovou štruktúrou ozbrojených síl Slovenskej republiky budú tvoriť rozvinované sily.
27. Dlhodobá transformácia taktických jednotiek ozbrojených síl Slovenskej republiky bude založená na komplexnom prístupe k rozvoju vojenských spôsobilostí s cieľom dosiahnuť ich vyššiu mobilitu, odolnosť, palebnú účinnosť, použiteľnosť a udržateľnosť, flexibilnosť a interoperabilitu a schopnosť plniť úlohy v rôznych geografických a klimatických podmienkach. 
28. Systém velenia a riadenia bude optimalizovaný tak, aby zabezpečil požadovanú úroveň interoperability na efektívne vedenie spoločných operácií v medzinárodných vojenských zoskupeniach. Tento systém musí na národnej úrovni zároveň umožniť najjednoduchší a najefektívnejší prechod ozbrojených síl Slovenskej republiky zo stavu bezpečnosti do vojnového stavu.
29. Hlavnými nositeľmi bojových spôsobilostí pozemných síl budú plne interoperabilné mechanizované prápory spolu s motorizovaným práporom v zložení, ktoré umožní ich rýchle rozmiestnenie v priestore nasadenia a flexibilné operačné použitie. Z tohto dôvodu budú mechanizované a motorizované  jednotky ozbrojených síl Slovenskej republiky vybavené zbraňovými systémami na bojových vozidlách s kolesovým podvozkom 8x8, resp. na bojových vozidlách s pásovým podvozkom a na viacúčelových taktických vozidlách 4x4. Ozbrojené sily Slovenskej republiky budú disponovať minimálne jedným tankovým práporom, interoperabilným s koaličnými silami NATO, ako aj s jednotkami bojových skupín EÚ. Spôsobilosti jednotiek budú zohľadňovať kvantitatívne a kvalitatívne požiadavky, najmä v oblasti zvýšenia bojového potenciálu, balistickej a mínovej ochrany platforiem. Táto kombinácia mobility kolesových platforiem, palebnej sily a ochrany síl pásových platforiem umožní ozbrojeným silám Slovenskej republiky flexibilitu a variantnosť v plánovaní efektívneho použitia síl.  
30. Spôsobilosti všeobecnej palebnej podpory budú podporovať pozemné manévrové jednotky efektívnou paľbou v požadovanom čase a rozsahu s cieľom zničiť, umlčať, neutralizovať, rušiť a demoralizovať sily protivníka a jeho zbraňové systémy. Zvýšenie účinnosti prvkov palebnej podpory bude dosiahnuté zavedením do výzbroje vysoko presnej munície so smrtiacim a nesmrtiacim účinkom, systémovou integráciou a modernizáciou prostriedkov bojového velenia, automatizovaného systému riadenia paľby, schopnosti vyhľadávať pozemné ciele v širokom priestore a hĺbke. Jednotky palebnej podpory budú schopné pôsobiť v medzinárodnom integrovanom a koordinovanom prostredí pri riadení palebnej podpory v rámci spoločných činností.
31. Spôsobilosti ženijnej podpory a zneškodňovania nevybuchnutých výbušných prostriedkov (Explosive Ordnance Disposal) budú zabezpečovať ženijné defenzívne a ofenzívne činnosti,  na podporu operácií zneškodňovania nevybuchnutých výbušných prostriedkov a opatrení proti improvizovaným výbušným zariadeniam, zabezpečenie voľnosti pohybu, poskytovanie premosťovacích prostriedkov, realizáciu horizontálnych a vertikálnych stavieb. V oblasti zneškodňovania nevybuchnutých výbušných prostriedkov budú rozvinuté  súčasné výcvikové a testovacie spôsobilosti centra odstraňovania nevybuchnutej munície a radiačnej, chemickej a biologickej ochrany. 
32. Spôsobilosti radiačnej, chemickej a biologickej ochrany budú schopné plniť základnú úroveň opatrení radiačnej, chemickej a biologickej ochrany zameranú na včasnú detekciu, individuálnu, resp. kolektívnu ochranu personálu a dekontamináciu. Špecifické opatrenia radiačnej, chemickej a biologickej ochrany bude vykonávať samostatný útvar ozbrojených síl Slovenskej republiky zameraný na vykonávanie včasnej detekcie, identifikácie a monitorovanie rádiologických, chemických a biologických látok, dekontaminácie a administráciu informačného systému radiačnej, chemickej a biologickej ochrany.
33. Spôsobilosti spravodajstva, sledovania, zisťovania cieľov a prieskumu (Intelligence, Surveillance, Target Aquisition and Reconnaisance) budú získavať, zhromažďovať a spracovávať informácie a poskytovať ich k dispozícií jednotlivým užívateľom a to v štandardizovanom prostredí, ktoré zabezpečí integráciu a synchronizáciu dostupných síl a prostriedkov  v súlade s  procesmi spravodajského cyklu a spoločného spravodajstva, sledovania a prieskumu (Joint Intelligence, Surveillance and Reconnaisance) s cieľom poskytnúť reálny obraz o situácií, podporu v procese určovania cieľov a urýchliť plánovací a rozhodovací proces na operačnej a taktickej úrovni.
34. Spôsobilosti civilno-vojenskej spolupráce (Civil Military Cooperation) budú poskytovať expertízy k identifikácii dopadov operácie na civilné prostredie a naopak. Následne budú spracovávať odporúčania k ich minimalizácii. Budú udržiavať styčnú činnosť  medzi veliteľom a vládnymi,  mimovládnymi organizáciami, štátnou, miestnou samosprávou  a obyvateľstvom v priestore operácie. Spôsobilosti psychologických operácii (Psychological Operations) budú spôsobilé plánovať, vykonávať a koordinovať psychologické operácie v priestore nasadenia zamerané na presne určené skupiny, s cieľom ovplyvňovať ich vnímanie, postoje a správanie na dosiahnutie stanovených cieľov.
35. Spôsobilosti bezpečnosti a ochrany informácií a komunikačných a informačných systémov budú zabezpečovať prenos a zdieľanie informácií na všetkých úrovniach velenia a riadenia ozbrojených síl Slovenskej republiky v domácom a aj medzinárodnom prostredí. Hlavným cieľom bude podpora rozhodovacieho procesu, automatizácia a zefektívnenie procesov velenia a riadenia v ozbrojených silách Slovenskej republiky a vedenia bojovej činnosti. Tieto spôsobilosti budú interoperabilné, robustné, nasaditeľné, udržateľné, variabilné a bezpečné. Umožnia manipuláciu a prenos utajovaných skutočností do stupňa národné Tajné, vrátane utajovaných skutočností cudzej moci, predovšetkým NATO, a EÚ. Ochrana utajovaných skutočností cudzej moci, predovšetkým NATO a EÚ, bude realizovaná podľa dostupných technických možností využitím komunikačných a informačných systémov schválených príslušnou bezpečnostnou autoritou. Za účelom zabezpečenia kybernetickej bezpečnosti budú vybudované prvky kybernetickej obrany, časť z nich ako nasaditeľné do spoločných operácií. Spôsobilosti bezpečnosti a ochrany informácií a komunikačných a informačných systémov umožnia integráciu informácií, skrátenie rozhodovacieho cyklu a tým zvýšenie tempa a efektivity operácií a získania informačnej nadvlády.
36. Spôsobilosti bojového zabezpečenia budú schopné plniť úlohy komplexného zabezpečenia ozbrojených síl Slovenskej republiky v celom spektre operácií vrátane prijatia, rozmiestnenia a podpory spojeneckých síl na území Slovenskej republiky v rámci operácie kolektívnej obrany.
37. Centralizovaná štruktúra vojenského zdravotníctva zabezpečí komplexnú zdravotnícku a veterinárnu podporu, koordináciu s orgánmi štátnej správy ako i s partnermi v rámci aliančných a mnohonárodných zdravotníckych spôsobilostí. Komplexná zdravotnícka a veterinárna podpora bude vykonávaná prostredníctvom poskytovateľov zdravotnej starostlivosti v pôsobnosti rezortu obrany (stacionárnymi aj poľnými zdravotníckymi zariadeniami) ako i ostatnými vojenskými zdravotníckymi a veterinárnymi spôsobilosťami ozbrojených síl Slovenskej republiky. Neoddeliteľnou súčasťou tejto podpory je systém preventívnych opatrení, zdravotnícky odsun chorých a ranených a prevencia, identifikácia  a eradikácia infekčných nákaz. 
38. Spôsobilosti taktického letectva budú schopné zabezpečiť ochranu vzdušného priestoru v rámci integrovaného systému protivzdušnej a protiraketovej obrany NATO (NATO Integrated Air and Missile Defence System) (spôsobilosti vzduch-vzduch) a podporu pozemných síl (spôsobilosti vzduch-zem). Zároveň budú schopné realizovať praktický výcvik s využitím cvičných lietadiel použiteľných aj na plnenie úloh palebnej podpory. Taktické letectvo bude  spôsobilé plniť prieskumné úlohy.
39. Spôsobilosti dopravného letectva budú zamerané na podporu ozbrojených síl Slovenskej republiky, ministerstva obrany Slovenskej republiky a ďalších orgánov verejnej moci zabezpečením leteckej prepravy osôb, materiálu, výzbroje ako i výsadkov v prospech pozemných a špeciálnych síl prostriedkami stredných a ľahkých dopravných lietadiel. Dostupná letecká technika bude spôsobilá vykonávať taktické a strategické prepravy v prospech Slovenskej republiky, prípadne spojencov. Bude sa podieľať na realizácii leteckého snímkovania. V rámci dostupných spôsobilostí bude dopravné letectvo schopné vykonávať letecké zdravotnícke evakuácie na rôznych úrovniach.
40. Spôsobilosti vrtuľníkového letectva budú zamerané na podporu ozbrojených síl Slovenskej republiky, ministerstva obrany Slovenskej republiky, silových zložiek štátu a ďalších orgánov verejnej moci zabezpečením leteckej prepravy osôb, materiálu, výzbroje ako i výsadkov v prospech pozemných a špeciálnych síl. Vrtuľníkové letectvo bude spôsobilé plniť úlohy prieskumu, pátrania, záchrany, evakuácie osôb, hasenie požiarov a palebnej podpory. V kontexte riešenia mimoriadnych udalostí a nevojenských ohrození budú spôsobilosti vrtuľníkového letectva využiteľné aj na podporu štátnej správy a samosprávy. V rámci dostupných spôsobilostí bude vrtuľníkové letectvo schopné vykonávať letecké zdravotnícke evakuácie na rôznych úrovniach. Bude participovať na vykonávaní špeciálnych operácií.
41. Spôsobilosti pozemnej protivzdušnej obrany budú tvorené spôsobilosťami protilietadlových raketových kompletov a spôsobilosťami  zabezpečujúcimi nepretržitý rádiolokačný a rádiotechnický prieskum vzdušnej situácie a jeho vyhodnocovanie. Budú spôsobilé poskytnúť protivzdušnú obranu ozbrojených síl Slovenskej republiky a mnohonárodných vojenských uskupení ako i kritickej infraštruktúry v určenom priestore zodpovednosti. Na tento účel budú spôsobilosti pozemnej protivzdušnej obrany disponovať mobilnými, interoperabilnými protilietadlovými raketovými kompletmi požadovaného spektra typov a dosahov a  prostriedkami rádiolokačného a rádiotechnického prieskumu. Operačné spôsobilosti systémov pozemnej protivzdušnej obrany budú spĺňať požiadavky štandardov NATO a budú  spôsobilé nasadenia na obranu územia Slovenskej republiky a zároveň nasadenia do spoločných operácií aj mimo územia Slovenskej republiky.
42. Sily pre špeciálne operácie, ako strategický nástroj náčelníka Generálneho štábu ozbrojených síl Slovenskej republiky, budú schopné vykonávať špeciálne operácie naprieč celým spektrom konfliktov a vedenia vojenských operácií v permisívnom, neistom, nepriateľskom alebo neprístupnom prostredí. Tieto operácie budú vykonávané samostatne, s podporou konvenčných síl, na podporu konvenčných síl, alebo ako súčasť operácií komponentu síl pre špeciálne operácie Spoločných síl NATO. Sily pre špeciálne operácie budú naďalej plniť úlohy aj v rámci boja proti terorizmu a budú sa podieľať aj na úlohách boja proti extrémizmu a na úlohách v rámci mimoriadnych udalostí a nevojenských ohrození. Sily pre špeciálne operácie budú schopné samostatne plánovať, riadiť a vykonávať špeciálne operácie ako aj zabezpečiť ich podporné činnosti na území Slovenskej republiky (aj mimo územia Slovenskej republiky, v zmysle platnej legislatívy). Svojimi spôsobilosťami budú schopné prispievať do systému spoločného spravodajstva, sledovania a prieskumu na všetkých stupňoch velenia od taktického až po strategický.
43. Ozbrojené sily Slovenskej republiky budú disponovať spôsobilosťami schopnými plniť úlohy obrany národného kybernetického priestoru Slovenskej republiky a úlohy spoločnej obrany kybernetického priestoru členských štátov NATO.
G. ZÁKLADNÉ VÝCHODISKÁ ROZVOJA SPÔSOBILOSTÍ OZBROJENÝCH SÍL SLOVENSKEJ REPUBLIKY  
44. Základným predpokladom dlhodobého, systematického a zdrojovo dosiahnuteľného rozvoja spôsobilostí ozbrojených síl Slovenskej republiky je dostatočné personálne, finančné a materiálne pokrytie požiadaviek ozbrojených síl Slovenskej republiky. 
45. Časové a vecné parametre rozvoja spôsobilostí ozbrojených síl Slovenskej republiky sú východiskom pre Dlhodobý plán rozvoja obrany s dôrazom na výstavbu a rozvoj ozbrojených síl  Slovenskej republiky s výhľadom do roku 2030. Kvantitatívne a kvalitatívne parametre požiadavky na spôsobilosti (najmä z hľadiska kvality a relevancie doktrín, organizačných štruktúr, výcviku, zbraňových systémov, zásob, ľudských zdrojov a infraštruktúry) a zámer ich dlhodobého rozvoja bude  rozpracovaný v aktualizovaných koncepciách rozvoja spôsobilostí ozbrojených síl Slovenskej republiky, berúc do úvahy bezpečnostné prostredie, aktuálny stav kapacít a spôsobilostí a úloh ozbrojených síl Slovenskej republiky, záväzky Slovenskej republiky v NATO a EÚ a trendy v oblasti vojenských technológií.
46. Rozhodujúcim faktorom pokroku v rozvoji spôsobilostí ozbrojených síl Slovenskej republiky bude skvalitňovanie odbornej pripravenosti vojenského personálu a  modernizácia výzbroje techniky a materiálu ozbrojených síl Slovenskej republiky 
47. Predpokladom pre prijatie správneho a včasného rozhodnutia  je dostupnosť spoľahlivých informácií a efektívny rozhodovací proces. V ozbrojených silách sa budú zdokonaľovať a automatizovať toky informácií a pravidelne aktualizovať a precvičovať plánovacie a rozhodovacie procesy na všetkých stupňoch velenia a riadenia. Bude sa zdokonaľovať systém sledovania a vyhodnocovania operačnej pripravenosti veliteľstiev a jednotiek ozbrojených síl Slovenskej republiky s cieľom zaistiť nepretržitý a komplexný prehľad o situácii v ozbrojených silách Slovenskej republiky o aktuálnom stave ich pripravenosti na operačné použitie. 
48. Základom včasnej a účinnej vojenskej operácie je politicky akceptovateľná, zdrojovo uskutočniteľná, a z hľadiska rizík primeraná stratégia vojenskej reakcie. Budú sa pravidelne vyhodnocovať bezpečnostné prostredie a úroveň operačnej pripravenosti veliteľstiev a útvarov ozbrojených síl Slovenskej republiky a na tomto základe sa budú aktualizovať stále a situačné koncepty a plány použitia ozbrojených síl Slovenskej republiky.
49. Najdôležitejším zdrojom ozbrojených síl Slovenskej republiky je vysoko motivovaný, fyzicky zdatný, psychicky odolný, odborne pripravený, interoperabilný, sociálne, mravne, intelektuálne a kultúrne vyspelý personál. V personálnej oblasti budú vytvorené podmienky pre získavanie, udržanie, stabilizáciu a motiváciu kvalitného, vzdelaného, vycvičeného a jazykovo zdatného personálu pre dosiahnutie a udržanie požadovanej úrovne operačnej spôsobilosti jednotiek a veliteľstiev. Súčasťou systému vzdelávania a prípravy profesionálnych vojakov je aj vzdelávanie a príprava na vybraných vysokých školách v Slovenskej republike. Rozvoj ľudských zdrojov bude zabezpečovaný najmä prostredníctvom moderného a adaptabilného vzdelávania, výcviku v podmienkach podobným bojovému nasadeniu, využívajúc moderné a  inovatívne metódy vzdelávania a výcviku.  Pre realizáciu vyššie uvedených cieľov budú vyčlenené dostatočné zdroje zabezpečujúce atraktívnosť vojenského povolania a konkurencieschopnosť štátnej služby profesionálnych vojakov na trhu práce. Pri bezprostrednej hrozbe ozbrojeného útoku a pri ozbrojenom útoku sa kapacity ľudských zdrojov doplnia prostredníctvom mobilizácie. K zabezpečeniu dostatočnej tvorby záloh budú vytvárané vhodné podmienky, najmä realizáciou projektov aktívnych záloh a formou dobrovoľnej vojenskej prípravy. 
50. Životy a zdravie vojakov a ich schopnosť prežiť na bojisku priamo závisia od dostupnosti a spoľahlivosti zbraňových systémov a materiálu, ktorými sú vybavení. Bude sa popri systémovej modernizácii a výmene zastaranej výzbroje, skvalitňovať údržba a ošetrovanie výzbroje, techniky a materiálu, znižovať ich poruchovosť, eliminovať nepoužiteľnosť z dôvodu nedostupnosti základného spotrebného materiálu, skvalitňovať materiálne vybavenie vojaka, zabezpečovať dostatočné zásoby materiálu a zdokonaľovať systém materiálového manažmentu.
51. Kvalita plnenia úloh ozbrojených síl Slovenskej republiky je determinovaná aj dostupnosťou a kvalitou infraštruktúry. Bude sa zlepšovať dostupnosť výcvikovej infraštruktúry Ozbrojených síl Slovenskej republiky a rozširovať spektrum možností komplexného výcviku vo výcvikových zariadeniach rezortu obrany Slovenskej republiky alebo vo vybraných výcvikových zariadeniach, poskytnutých partnermi, ktorí sú súčasťou obranného priemyslu Slovenskej republiky. Bude sa posilňovať a modernizovať systém ochrany objektov a skladov, ktorý bude primárne založený na technologicky vyspelých, spoľahlivých a účinných technológiách monitoringu a ochrany objektov. Bude sa skvalitňovať pravidelná údržba a starostlivosť o stavebno-technický stav objektov kasární, skladov, parkov techniky a výcvikových zariadení s cieľom predchádzať vysokým investíciám do opráv budov v havarijnom stave. Bude sa zabezpečovať obranná infraštruktúra s dôrazom na miesta velenia, cestnú a železničnú sieť, letiská, zdravotnícke zariadenia, ubytovacie kapacity, priestory sústredenia, zdroje vody, skladovacie a opravárenské kapacity.  
H. ZÁVER
52. Za realizáciu Vojenskej stratégie Slovenskej republiky zodpovedá vláda Slovenskej republiky a v ustanovenom rozsahu aj Ministerstvo obrany Slovenskej republiky a Generálny štáb ozbrojených sily Slovenskej republiky. Na jej implementácii sa podieľajú aj ďalšie ministerstvá a ostatné ústredné orgány štátnej správy v rozsahu svojej pôsobnosti. 
53. Aktualizácia Vojenskej stratégie Slovenskej republiky sa vykoná na základe zásadnej zmeny bezpečnostného prostredia a zdrojového rámca v nadväznosti na aktualizáciu Obrannej stratégie Slovenskej republiky.

